

**Adroddiad Adolygu Cydraddoldeb**

**2023 - 2024**

**(Y flwyddyn a ddaeth i ben ym mis Mawrth 2024)**

**Adolygiad Blynyddol o Gydraddoldeb ac Amrywiaeth: Ebrill 2023 – Mawrth 2024**

**1. Cyflwyniad**

Hwn yw Adolygiad Blynyddol Dinas a Sir Abertawe o Gydraddoldeb ac Amrywiaeth ar gyfer 2023-24. Hwn yw ein 13eg adolygiad dan Ddyletswydd Cydraddoldeb y Sector Cyhoeddus, ac mae’n adlewyrchu’r rheoliadau adrodd ar gyfer Cymru, a gyflwynwyd yn 2011. Mabwysiadodd y Cyngor Gynllun Cydraddoldeb Strategol 2020-24 ym mis Ebrill 2020, a hwn yw’r pedwerydd adolygiad blynyddol o’r cynllun hwn. Mae ein Cynllun Cydraddoldeb Strategol, ynghyd â fersiwn hawdd ei deall, fersiwn darllenydd sgrîn, adroddiad ymgysylltu ac adolygiad ystadegol ar gael [yma](https://www.abertawe.gov.uk/cynlluncydraddoldebstrategol).

Cynhaliwyd yr adolygiad cynnydd rhwng mis Mai a mis Hydref 2024. Gofynnwyd i wasanaethau ledled y Cyngor asesu'r cynnydd y maent wedi'i wneud wrth gyflawni'r amcanion cydraddoldeb yng Nghynllun Cydraddoldeb Strategol 2020-24.

**2. Ein gwaith corfforaethol ar gydraddoldeb**

**2.1 Bwrdd Cydraddoldeb Strategol a Chenedlaethau'r Dyfodol**

Sefydlwyd y Bwrdd Cydraddoldeb Strategol a Chenedlaethau'r Dyfodol (SEFGB) ym mis Medi 2021. Sefydlwyd y bwrdd i oruchwylio a chydlynu rhwymedigaethau'r Cyngor o dan Ddeddf Cydraddoldeb 2010 (Dyletswydd Cydraddoldeb y Sector Cyhoeddus (Cymru) (2011)), Deddf Hawliau Dynol 1998 a Deddf Llesiant Cenedlaethau'r Dyfodol 2015, ac mae'n parhau i ddarparu ffocws corfforaethol ar faterion sy'n gysylltiedig â chydraddoldeb.

**2.2 Asesiadau Effaith Integredig**

Mae Asesiadau Effaith Integredig yn rhan annatod o'n proses o wneud penderfyniadau ac fe’u cynhelir ar gam cychwynnol unrhyw fenter. Mae ein proses asesu effaith integredig yn ystyried materion a blaenoriaethau allweddol, megis tlodi, allgáu cymdeithasol, cydlyniant cymunedol, gofalwyr, Confensiwn y Cenhedloedd Unedig ar Hawliau'r Plentyn (CCUHP), y Gymraeg, y ddyletswydd economaidd-gymdeithasol a hawliau dynol. Darperir cefnogaeth bwrpasol i swyddogion drwy gydol y broses; mae ansawdd yr holl asesiadau’n cael ei sicrhau ac fe’u cyhoeddir ar wefan y Cyngor.

**3 Data'r Gweithlu**

**\*Cyflwynir ffigurau cychwynnol a fydd yn destun gwiriadau dros y misoedd nesaf**\*

Mae nifer y staff sydd wedi datgelu eu data am nodweddion gwarchodedig wedi cynyddu yn 2023-2024. Mae'r gyfradd datgelu data oddeutu 20% yn uwch mewn rhai meysydd (ethnigrwydd a chyfeiriadedd rhywiol) ond nid yw wedi newid yn sylweddol mewn meysydd eraill (anabledd). Ar ôl galluogi hunanwasanaeth gweithwyr yn Oracle Fusion yn ystod 2023-24, rydym yn rhagweld bod y gwelliant yn deillio’n rhannol o’r cyfle i ddatgelu data ar adegau heblaw recriwtio cychwynnol, ond rydym hefyd wedi adolygu ein proses recriwtio i sicrhau ein bod yn casglu gwybodaeth lle bynnag y bo modd. Yn 2024-25 byddwn yn parhau i archwilio ffyrdd o wella ein cyfraddau coladu ymhellach.

Mae heriau’n parhau o ran y grwpiau hynny nad oes ganddynt fynediad at hunanwasanaeth gweithwyr ac na allant rannu eu data mewn ffordd gyfrinachol y tu allan i'r broses recriwtio gychwynnol.

Rydym wedi parhau i leihau'r bwlch cyflog rhwng y rhywiau yn ystod 2023-24. Y bwlch cyflog cymedrig presennol yw 2% a'r bwlch cyflog canolrifol yw 3.7%. Mae’r bwlch wedi lleihau 3% wrth gymharu'r cymedr, yn bennaf oherwydd niferoedd cynyddol o weithwyr benywaidd yn y chwartel cyflog uchaf.

Mae ‘Cydraddoldeb yn y Gweithle’ yn un o linynnau Strategaeth y Gweithlu'r Cyngor ac mae'n cynnwys pum nod i'w cyflawni yn ystod cyfnod y strategaeth 5 mlynedd. Mae hyfforddiant cydraddoldeb, sicrhau bod y sefydliad yn hyderus o ran anabledd, datblygu prosesau recriwtio a dethol i ddenu ymgeiswyr o'n holl gymunedau, cadw at Gynllun Gweithredu Cymru Wrth-hiliol Llywodraeth Cymru a'r cynllun gweithredu o ran pobl LHDTC+ i gyd yn amcanion sydd yn yr arfaeth, yn ogystal â'r ymarfer coladu data. Rydym wedi dechrau'r broses o fod yn hyderus o ran anabledd ac mae ein hadolygiad o weithdrefnau recriwtio a dethol ar gam cynnar. Mae 25 o reolwyr wedi cofrestru i gyfrannu at y gweithdy recriwtio cyntaf.

Mae’r cipolwg ar ddata 2023-24 yn dangos gwelliant sylweddol mewn data recriwtio gan fod niferoedd uchel o ymgeiswyr yn datgelu eu nodweddion gwarchodedig. O'u cymharu â’r niferoedd yn 2022-23, roedd 1,775 yn fwy o ymgeiswyr ar gyfer swyddi gyda'r Cyngor yn ystod 2023-24. O'r cyfanswm o 9,735 o ymgeiswyr, ni ddatgelodd 54 eu rhywedd, ni ddatgelodd 157 eu cyfeiriadedd rhywiol ac ni ddatgelodd 102 eu crefydd na'u cred. Ni ddatgelodd 238 o ymgeiswyr a oeddent yn anabl ai peidio. Yn y flwyddyn flaenorol, ni ddatgelodd 59 eu rhywedd, ni ddatgelodd 133 eu cyfeiriadedd rhywiol, ni ddatgelodd 191 eu crefydd na'u cred ac ni ddatgelodd 199 a oedd ganddynt anabledd ai peidio. O ystyried y cynnydd mawr yn nifer y ceisiadau a'r cyfraddau is cyffredinol o ymgeiswyr nad oeddent yn barod i ddatgelu gwybodaeth, mae'r data hwn yn dangos bod ymgeiswyr yn fwyfwy cyfforddus wrth rannu eu gwybodaeth bersonol â’r Cyngor.

**4. Cynnydd o ran yr Amcanion Cydraddoldeb**

**4.1. Amcan 1:** **Tegwch, urddas a pharch:** **Sicrhau y perchir hawliau pobl a chymunedau a'u bod yn teimlo'n ddiogel rhag trais a chamdriniaeth.**

Roedd y camau a gymerwyd i hyrwyddo tegwch, urddas a pharch yn canolbwyntio ar ddiogelu unigolion agored i niwed. Aethom i'r afael â themâu allweddol: er enghraifft, troseddau casineb, caethwasiaeth fodern, radicaleiddio, a cham-drin domestig. Drwy sicrhau mai “busnes i bawb” yw diogelu a meithrin cydweithrediad ar draws y Cyngor, ysgolion a phartneriaid, mae'r gymuned wedi elwa o rwydwaith diogelwch cryf.

Mae cynyddu ymwybyddiaeth o faterion fel trais yn erbyn menywod a sicrhau ymyriadau amserol wedi helpu i rymuso dioddefwyr ac atal camdriniaeth. Mae cefnogi oedolion agored i niwed gartref drwy wasanaethau atal a chymorth wedi gwella eu hannibyniaeth a'u hurddas. Mae'r Strategaeth Troseddau Casineb wedi cynyddu dealltwriaeth a nifer yr adroddiadau, ac mae ymgyrchoedd sy'n dathlu amrywiaeth Abertawe yn hyrwyddo cynhwysiant ac undod. Gyda'i gilydd, mae'r camau hyn yn parhau i feithrin cymunedau mwy diogel a chynhwysol sy’n parchu hawliau, ac sy’n mynd ati i atal trais a chamdriniaeth.

**4.1.2 Cynnydd**

Mae Cyngor Abertawe wedi gwneud cynnydd sylweddol wrth ddiogelu ei drigolion mwyaf agored i niwed yng nghanol heriau fel y pandemig, rhyfeloedd, ymfudo a'r argyfwng costau byw. Mae diogelu wedi'i ymgorffori ar draws gwasanaethau'r Cyngor, ac mae ymagwedd gref sy’n seiliedig ar bartneriaethau i’w gweld yn yr adolygiad diogelu corfforaethol blynyddol a phartneriaeth Abertawe Mwy Diogel. Mae'r mentrau allweddol wedi cynnwys y Strategaeth Trais yn erbyn Menywod, Cam-drin Domestig a Thrais Rhywiol (VAWDASV), gan ganolbwyntio ar hyfforddiant ‘Gofyn a Gweithredu’, fforymau ynghylch cam-drin ar sail anrhydedd, ac ymgyrchoedd sy'n targedu gwrywdod cadarnhaol ac ymwybyddiaeth o drais ar sail rhywedd.

Mae'r Cyngor hefyd wedi mynd i'r afael â newidiadau demograffig cymhleth, gan gynnwys poblogaeth sy'n heneiddio, drwy fodelau gwasanaeth newydd a'r dull cyfathrebu “Gwneud yr Hyn sy'n Bwysig”. Mae atal troseddau casineb yn parhau i fod yn flaenoriaeth; mae cynllun gweithredu i randdeiliaid ar waith ynghylch troseddau casineb ac ymrwymiad i siarter Cymorth i Ddioddefwyr. Mae strategaeth PREVENT yn parhau i gefnogi unigolion sydd mewn perygl o gael eu radicaleiddio, ac mae mentrau diwylliannol newydd a ariennir drwy'r Gronfa Ffyniant Gyffredin wedi cyfoethogi cymunedau amrywiol Abertawe.

**4.1.3 Astudiaeth Achos ar gyfer Amcan 1 – Strategaeth newydd y Cyngor ynghylch trais yn erbyn menywod, cam-drin domestig a thrais rhywiol**

Rydym yn parhau i weithio ar ein hamcanion strategol a nodwyd yn ein strategaeth leol ynghylch trais yn erbyn menywod, cam-drin domestig a thrais rhywiol (VAWDASV) ar gyfer 2023-2026. Rydym wedi hyrwyddo'r hyfforddiant Gofyn a Gweithredu ar draws ein gwasanaeth a chyda phartneriaid, er mwyn sicrhau bod gan yr holl weithwyr proffesiynol perthnasol yr wybodaeth i gynnal ymchwiliad sy'n targedu VAWDASV ac ymateb yn effeithiol i ddatgeliadau.

Gwnaethom sefydlu fforwm ynghylch cam-drin ar sail anrhydedd i alluogi pob partner i rannu arbenigedd, nodi tueddiadau, tynnu sylw at arfer da a chynyddu ymwybyddiaeth o anghenion croestoriadol cymunedau ethnig.

Drwy'r Grŵp Ymgysylltu Rhanbarthol, rydym wedi rhannu ymgyrchoedd lleol a chenedlaethol sydd wedi cynyddu ymwybyddiaeth ac sydd wedi annog dynion i ddysgu am drais ar sail rhywedd. Rydym yn hyrwyddo’r adnoddau a’r gwasanaethau cymorth sydd ar gael.

Ar y cyd ag asiantaethau partner a thrwy weithio gyda phlant a phobl ifanc, rydym yn datblygu ymgyrch posteri sy'n hyrwyddo gwrywdod cadarnhaol i ddynion ifanc. Rydym hefyd yn cynllunio ymgyrch benodol ar gyfer rhieni, gofalwyr, athrawon, etc, y gall fod angen gwybodaeth a chefnogaeth arnynt ynghylch gwrywdod negyddol.

Mae ein tîm hyfforddi wedi datblygu modiwl ar gyfer gweithwyr proffesiynol mewn gwasanaethau rheng flaen. Bydd hyn yn eu cefnogi i allu defnyddio pecyn cymorth asesu risg i nodi VAWDASV a'r llwybrau atgyfeirio i gefnogi ymyriadau amserol.

**4.2 Amcan 2: Addysg: Sicrhau profiad dysgu cynhwysol a lleihau’r bylchau mewn lefelau cyrhaeddiad a chanlyniadau eraill ar ôl gorffen addysg.**

Roedd y camau gweithredu'n cynnwys ffocws ar wella canlyniadau i blant, pobl ifanc a'r gymuned drwy fentrau addysg, datblygu a chynhwysiant. Roedd y blaenoriaethau allweddol yn cynnwys cydweithio â phartneriaid iechyd i sicrhau bod plant yn cyflawni'r cerrig milltir datblygiadol disgwyliedig drwy raglenni blynyddoedd cynnar fel Strategaeth y Blynyddoedd Cynnar a Dechrau'n Deg.

Gwnaed ymdrechion i leihau'r bwlch cyrhaeddiad, yn enwedig ar gyfer grwpiau agored i niwed fel y rhai hynny sy'n derbyn prydau ysgol am ddim, plant ag anghenion dysgu ychwanegol, plant sy'n derbyn gofal, a bechgyn.

Codwyd dyheadau galwedigaethol drwy gynnig prentisiaethau a meithrin sgiliau pobl ifanc ac oedolion ar gyfer y gweithle. Darparwyd cymorth i'r rhai hynny a oedd mewn perygl o beidio â bod mewn addysg, cyflogaeth na hyfforddiant, er mwyn eu helpu i barhau mewn addysg neu hyfforddiant. Cafodd sgiliau dysgu annibynnol eu meithrin i gefnogi dysgu gydol oes, lles a chynhwysiant cymdeithasol.

Anogwyd ysgolion i fabwysiadu menter Ysgolion sy’n Parchu Hawliau UNICEF, gan feithrin dinasyddiaeth gyfrifol ac ymwybyddiaeth fyd-eang. Ymdriniwyd â stereoteipiau rhywedd, yn enwedig ym maes chwaraeon, a chafodd ysgolion gymorth wrth hyrwyddo cydraddoldeb ac amrywiaeth. Yn olaf, trawsnewidiwyd yr ystad ysgolion i ateb y galw a sicrhau buddion cymunedol, cynaliadwyedd, a mynediad gwell at isadeiledd.

**4.2.2 Cynnydd**

Gwaeth Grŵp Trawsnewid Integreiddio'r Blynyddoedd Cynnar oruchwylio prosiectau amlasiantaeth gyda'r nod o integreiddio systemau blynyddoedd cynnar a gwella canlyniadau plant. Roedd hyn yn cynnwys cymorth lleferydd ac iaith a grwpiau Cleber Babanod. Gwnaeth prosiect ymwelwyr iechyd wella gofal yng nghlwstwr meddygfeydd Llwchwr, gan helpu rhieni i fagu hyder o ran datblygiad plant, bondio a lleferydd cynnar.

Parhaodd y rhaglen Dechrau'n Deg i gefnogi plant mewn ardaloedd difreintiedig drwy wasanaethau iechyd, magu plant, lleferydd a gofal plant. Drwy ehangu gofal plant yn llwyddiannus yn 2023, ychwanegwyd darparwyr a chafodd plant gymorth y tu allan i ardaloedd traddodiadol y rhaglen Dechrau'n Deg. Mae rhaglen allgymorth newydd yn cael ei datblygu i gefnogi mwy o deuluoedd.

Ym maes addysg, mae canlyniadau Cyfnod Allweddol 3 a 4 yn Abertawe wedi dirywio rhywfaint oherwydd amhariadau yn ystod y pandemig, gyda bylchau cyrhaeddiad i'r rhai hynny sy’n derbyn prydau ysgol am ddim, sydd ag anghenion dysgu ychwanegol ac sy’n derbyn gofal. Creodd y prosiect Llwybrau i Waith gyfleoedd cyflogaeth, gan gefnogi unigolion nad oeddent mewn addysg, cyflogaeth na hyfforddiant ac unigolion economaidd anweithgar, a helpu 142 ohonynt i sicrhau swyddi.

Rhoddwyd mentrau gwrth-hiliaeth ar waith mewn ysgolion, gan gynnwys dysgu proffesiynol i lywodraethwyr a phenaethiaid. Disgwylir cyhoeddi strategaeth hygyrchedd ddrafft a chanllawiau'r awdurdod lleol i alluogi ysgolion i ddatblygu eu Cynlluniau Cydraddoldeb Strategol erbyn diwedd 2024.

Roedd y mesurau i drawsnewid yr ystad ysgolion dan y Rhaglen Amlinellol Strategol yn cynnwys adeiladau newydd ar gyfer ysgolion arbennig ac ehangu’r ddarpariaeth cyfrwng Cymraeg, gan roi pwyslais ar leihau carbon, a chynaliadwyedd. Mae cynnydd y prosiectau hyn yn parhau, a bydd camau adeiladu'n dechrau rhwng 2026 a 2028.

**4.2.3 Astudiaeth Achos: Y Blynyddoedd Cynnar**

Nod Grŵp Trawsnewid Integreiddio'r Blynyddoedd Cynnar oedd integreiddio systemau blynyddoedd cynnar ar draws yr awdurdod lleol a gwasanaethau iechyd, gan gefnogi amcan y Bwrdd Gwasanaethau Cyhoeddus o roi'r dechrau gorau mewn bywyd i bob plentyn.

Roedd y mentrau allweddol yn cynnwys:

* Gwella Cymorth Iaith a Lleferydd: Yn 2023/24, hyfforddwyd 460 o ymarferwyr blynyddoedd cynnar mewn rhaglenni ymyrraeth lleferydd, er budd mwy na 50 o leoliadau. Yn ogystal, cymerodd 217 o fabanod a'u rhieni ran mewn grwpiau Cleber Babanod, gan wella sgiliau cyfathrebu cynnar.
* Cymorth Ymwelydd Iechyd: Gwnaeth ymwelydd iechyd pwrpasol yng nghlwstwr meddygfeydd Llwchwr ddarparu gofal wedi'i dargedu i deuluoedd, gan gynnig grwpiau cynenedigol a rhaglenni ôl-enedigol cynnar fel tylino babanod. Roedd gan rieni fwy o hyder o ran bondio, datblygu lleferydd cynnar, a lles cyffredinol.
* Rhaglen Dechrau'n Deg: Cefnogodd y fenter hon 2,494 o blant mewn ardaloedd difreintiedig drwy atgyfnerthu ymweliadau iechyd, magu plant, cymorth lleferydd, a gofal plant. Drwy ehangu gwasanaethau yn 2023, ychwanegwyd 59 o ddarparwyr blynyddoedd cynnar, gan gynnig gofal plant i 297 o blant ychwanegol.
* Rhaglen Allgymorth: Lluniwyd menter allgymorth newydd i ymestyn cymorth amlasiantaeth i fwy o deuluoedd, gan dargedu'r rhai hynny a oedd y tu allan i ardaloedd traddodiadol y rhaglen Dechrau'n Deg.

Gwnaeth yr ymdrechion hyn hyrwyddo dysgu cynnar cynhwysol a helpu i leihau bylchau o ran cyrhaeddiad, gan baratoi plant ar gyfer llwyddiant addysgol yn y dyfodol.

**4.3 Amcan 3:** **Safonau byw: Trechu tlodi a helpu pobl i fyw'n annibynnol**

Mae'r camau a gymerwyd gennym wedi canolbwyntio ar ymagwedd gynhwysfawr at liniaru tlodi a rhoi cymorth cymunedol. Mae'r Strategaeth Trechu Tlodi ddiwygiedig yn pwysleisio cydweithio ar draws sectorau i fynd i'r afael â thlodi fel cyfrifoldeb ar y cyd. Roedd y mentrau allweddol yn cynnwys defnyddio data ar gyfer cymorth penodol o ran cyflogadwyedd a chynhwysiant ariannol, creu swyddi a hyfforddiant i bobl ddi-waith hirdymor drwy gontractau cymunedol, a darparu cymorth cydgysylltiedig a oedd yn canolbwyntio ar y person i helpu unigolion i oresgyn rhwystrau i gyflogaeth.

Ar gyfer oedolion agored i niwed, roedd y model Gwasanaeth Oedolion yn blaenoriaethu atal, ailalluogi ac adfer, gan eu galluogi i fyw'n ddiogel ac yn annibynnol gartref. Gwnaeth y rhaglen “Gwneud Pethau’n Iawn ar gyfer Pob Plentyn” atgyfnerthu gwasanaethau ymyrryd yn gynnar ac atal, gan wella lles plant a theuluoedd. Blaenoriaethwyd y Strategaeth Gofalwyr, ochr yn ochr â chreu cyfleoedd i oedolion anabl drwy fentrau cymdeithasol.

Gwnaeth mentrau tai adeiladu cartrefi fforddiadwy, effeithlon o ran ynni, gan fynd i'r afael ag anghenion tai a lleihau costau tanwydd wrth hyrwyddo manteision economaidd ehangach. Mae gan y Cyngor Strategaeth Grant Cymorth Tai newydd (2022-2026), sy'n cynnwys pwyslais ar atal digartrefedd a sicrhau tenantiaethau sefydlog.

Roedd yr ymdrechion i ymdrin â newid yn yr hinsawdd yn cynnwys gwella effeithlonrwydd ynni mewn tai cymdeithasol a datblygu trafnidiaeth carbon isel i wella cysylltedd. Mae'r cynllun datblygu lleol wedi helpu i adfywio Abertawe a meithrin cymunedau cynaliadwy.

Hyrwyddwyd cynhwysiant digidol drwy gyfleoedd dysgu gydol oes, gan gynnwys cyrsiau cyfrifiadurol am ddim. Cefnogodd y Cyngor unigolion i ymdopi â diwygiadau lles drwy wneud y mwyaf o'u hincwm a chael mynediad at gredyd fforddiadwy.

Mae adolygiad o arferion caffael wedi sicrhau manteision economaidd lleol. Gwnaeth gwasanaethau ataliol fel y rhaglen Teuluoedd yn Gyntaf, ac ymwybyddiaeth o grantiau cyfleusterau i'r anabl wella cymorth i deuluoedd a phobl anabl.

**4.3.2 Cynnydd**

Mae Cyngor Abertawe wedi gwneud cynnydd sylweddol wrth fynd i'r afael â thlodi a helpu pobl i fyw'n annibynnol drwy amrywiaeth o gamau gweithredu cydweithredol. Mae Strategaeth Trechu Tlodi ar ei newydd wedd yn y camau ymgysylltu olaf a bwriedir ei lansio yn 2025. Mae'r strategaeth yn cyflwyno wyth blaenoriaeth allweddol, a ddatblygwyd mewn partneriaeth â Fforwm Tlodi Cyngor Abertawe.

Mae mentrau cyflogaeth wedi rhagori ar dargedau, gan roi 23 o gontractau budd cymunedol ar waith a helpu 253 o unigolion i gael gwaith. Aeth gweithgareddau ymgysylltu gwell mewn hybiau cymunedol ati i gynyddu cyfranogiad ymhellach.

Mae ymdrechion ym maes tai wedi darparu 286 o gartrefi fforddiadwy newydd ers 2018, ac mae rhaglen hirdymor ar waith i barhau i ehangu nifer y tai fforddiadwy sydd ar gael. Yn 2023 a 2024, cafodd effeithlonrwydd ynni 244 o gartrefi ei uwchraddio a chafodd technolegau ynni adnewyddadwy eu hintegreiddio. Mae nifer y bobl sy’n cysgu allan yn parhau i fod yn isel, ac rydym wedi llwyddo i sicrhau bod cyn lleied o bobl â phosib yn cael eu troi allan.

Mae cynhwysiant digidol yn parhau i fod yn flaenoriaeth, ac mae cyrsiau dysgu gydol oes a mentrau fel cyrsiau cyfrifiadurol am ddim yn gwella mynediad. Codwyd budd-daliadau lles gwerth mwy na £728,000 i breswylwyr Abertawe eleni, ochr yn ochr â chymorth i reoli dyledion personol.

Mae Gwasanaethau Oedolion Abertawe a'r rhaglen “Gwneud Pethau’n Iawn ar gyfer Pob Plentyn” yn pwysleisio atal ac ymyrryd yn gynnar, gan sicrhau bod unigolion yn parhau i dderbyn cymorth personol ar gyfer byw'n annibynnol a bod plant yn cael eu cefnogi mewn lleoliadau teuluol os oes modd.

**4.3.3 Astudiaeth Achos**: **Gwella sefydlogrwydd ariannol drwy gymorth lles**

Mewn ymateb i'r heriau sy’n deillio o ddiwygiadau lles, aeth y tîm Hawliau Lles a Chynhwysiant Ariannol ati i gefnogi rhai o'r preswylwyr mwyaf agored i niwed yn Abertawe i fanteisio i'r eithaf ar eu hincwm drwy eu helpu i hawlio budd-daliadau llawn. Yn ogystal, mae'r tîm yn parhau i ddarparu adnoddau ac arweiniad i reoli dyledion personol a hyrwyddo mynediad at opsiynau credyd fforddiadwy, gan sicrhau bod gan fwy o breswylwyr y sefydlogrwydd ariannol y mae ei angen arnynt.

Y prif nod oedd gwella iechyd ariannol preswylwyr, gan fesur llwyddiant yn ôl nifer yr ymholiadau a ddatryswyd, faint o gymorth ariannol a godwyd, a chyfanswm y dyledion personol a gliriwyd.

Rhwng mis Ebrill 2023 a mis Mawrth 2024, gwnaeth y fenter sicrhau budd-daliadau lles gwerth mwy na £728,000 i breswylwyr Abertawe. Yn ogystal, cliriwyd dyledion personol gwerth mwy na £102,000, diolch i gymorth Cynhwysiant Ariannol wedi'i dargedu. Mae'r tîm Hawliau Lles hefyd yn parhau i ddarparu hyfforddiant a chyngor hanfodol i weithwyr y Cyngor a sefydliadau allanol, gan sicrhau bod preswylwyr yn cael mynediad parhaus at gymorth ariannol. Mae'r fenter hon wedi bod yn amhrisiadwy i breswylwyr Abertawe, gan helpu i wella cadernid ariannol ac ansawdd bywyd pobl drwy wasanaethau cymorth cynhwysfawr parhaus.

**4.4 Amcan 4: Gwaith: Lleihau bylchau cyflog a chreu gweithlu mwy cynhwysol sy'n adlewyrchu cymunedau amrywiol Abertawe'n well.**

Er mwyn lleihau bylchau cyflog a chreu gweithlu mwy cynhwysol sy'n adlewyrchu cymunedau amrywiol Abertawe, cymerodd Cyngor Abertawe sawl cam gweithredu allweddol. Roedd y rhain yn cynnwys adolygiad brys o'r Polisi Recriwtio a Dethol i hyrwyddo cyfleoedd gwaith, gan gynnwys prentisiaethau, yn well i grwpiau sydd wedi'u tangynrychioli, megis unigolion Du ac ethnig leiafrifol, pobl anabl, cyn-filwyr, a menywod mewn rolau a lenwir gan ddynion gan amlaf. Mae'r Cyngor wedi gwella cyfleoedd hyfforddi, a oedd yn canolbwyntio ar bynciau sy'n gysylltiedig â chydraddoldeb fel rhagfarn anymwybodol, gan annog yr holl staff i gymryd rhan ynddynt, yn enwedig rheolwyr canol a gweithwyr sy’n ymwneud â’r cyhoedd.

Cydweithiodd y Cyngor â sefydliadau eraill ar weithgareddau hyfforddi ac ymgynghori i wella effeithlonrwydd ac effaith. Roedd casglu gwell data am y gweithlu yn flaenoriaeth, a datblygwyd pecyn cymorth i annog staff i rannu data personol, gan sicrhau y ceir adroddiadau yn y dyfodol am fylchau cyflog yn ôl rhywedd, anabledd ac ethnigrwydd. Yn ogystal, gwnaeth rhaglen cyfathrebu mewnol hyrwyddo hyfforddiant, herio agweddau negyddol ac atgyfnerthu negeseuon cadarnhaol am gynhwysiant. Gwnaeth y camau hyn feithrin gweithle mwy teg ac amrywiol.

**4.4.2 Cynnydd**

Mae cynnydd ymdrechion Cyngor Abertawe i leihau bylchau cyflog a chreu gweithlu cynhwysol wedi parhau yn 2023-24*.* Mae'r Polisi Recriwtio a Dethol yn cael ei adolygu. Mae modiwl e-ddysgu ynghylch cydraddoldeb ac amrywiaeth bellach ar gael drwy Oracle Fusion, ac mae adroddiadau cydymffurfio ar gael i reolwyr. Mae hyfforddiant i uwch-reolwyr ar addasiadau rhesymol yn cael ei archwilio. Mae coladu data wedi gwella'n sylweddol, gan gynyddu 20% yn achos rhai nodweddion gwarchodedig, ac mae ymgeiswyr yn datgelu mwy o wybodaeth nag yn y blynyddoedd blaenorol.

Datblygwyd polisi newydd ynghylch goleuo Neuadd y Ddinas ac mae’r Cyngor wedi cytuno arno. Parheir i roi'r broses ar waith. Yn ogystal, mae'r Tîm Cyfathrebu wedi hyrwyddo amrywiaeth a chynhwysiant drwy amlygu digwyddiadau a chodi proffil ymdrechion y Cyngor i gefnogi unigolion yn y gymuned a'n gweithlu.

**4.4.3 Astudiaeth Achos**: **Meithrin Ymwybyddiaeth drwy Gyfathrebiadau Mewnol am Gydraddoldeb**

Er mwyn meithrin amgylchedd gwybodus a chynhwysol, mae Bwrdd Cydraddoldeb Strategol a Chenedlaethau'r Dyfodol y Cyngor yn gweithio i sefydlu rhaglen dreigl ar gyfer cyfathrebu mewnol. Mae'r fenter hon yn canolbwyntio ar addysgu staff ac aelodau'r Cyngor am gydraddoldeb, herio canfyddiadau negyddol, a hyrwyddo negeseuon cadarnhaol am gynhwysiant ac amrywiaeth.

Nod y rhaglen yw sicrhau bod yr holl staff ac aelodau'n hyderus eu bod yn gwybod sut i gael mynediad at adnoddau a chymorth ynghylch cydraddoldeb, gan feithrin diwylliant sefydliadol mwy cynhwysol.

Mae’r Cyngor wedi datblygu ac wedi cymeradwyo polisi sy’n egluro pryd caiff Neuadd y Ddinas ei goleuo. Mae Neuadd y Ddinas wedi'i goleuo mewn gwahanol liwiau i gefnogi amrywiaeth, ymwybyddiaeth o iechyd, a digwyddiadau fel Pride Abertawe, Windrush@75, Wythnos Gwaith Cymdeithasol, a Mis Ymwybyddiaeth o Ganser y Fron. Mae Tîm Cyfathrebu'r Cyngor yn ategu'r polisi goleuo drwy amlygu mentrau a darparu gwybodaeth berthnasol. Mae'r rhaglen gynhwysfawr hon yn golygu helpu'r Cyngor i fod yn fwy gwybodus a chefnogol.

**4.5. Amcan 5: Iechyd: Ceisio hyrwyddo iechyd corfforol a meddyliol da a lleihau anghydraddoldebau iechyd drwy ddarparu cyfleoedd chwaraeon, diwylliant a hamdden ac amgylchedd adeiledig a naturiol iach**.

Mae camau gweithredu Cyngor Abertawe i hyrwyddo iechyd corfforol a meddyliol wrth leihau anghydraddoldebau iechyd wedi canolbwyntio ar wella cymorth cymunedol, ymgysylltu diwylliannol a mentrau amgylcheddol.

Mae ehangu gwaith y tîm Cydlynu Ardaloedd Lleol ac ymestyn gwasanaethau ataliol wedi helpu i fynd i'r afael ag ynysu cymdeithasol a gwella ansawdd bywyd preswylwyr agored i niwed*.* Mae'r Fforwm Heneiddio'n Dda yn pwysleisio blaenoriaethau sy'n helpu pobl i heneiddio’n iach yn Abertawe.

Mae cyfleusterau hamdden, diwylliannol a threftadaeth yn cael eu gwella i hybu twristiaeth, twf economaidd a lles cymunedol. Mae'r ymdrechion hyn wedi cynnwys adeiladu ar etifeddiaeth cyfranogiad y ddinas yn rhaglen beilot Culture 21, a hyrwyddodd ddeialog ryngddiwylliannol ac amrywiaeth ddiwylliannol.Mae mentrau fel plannu blodau gwyllt, ehangu gorchudd coed a diogelu mannau gwyrdd wedi cael eu cynnal i feithrin ymwybyddiaeth amgylcheddol a chynnig cyfleoedd hamdden sydd wedi helpu i wella iechyd a lles ein preswylwyr.

Mae'r cynllun Pasbort i Hamdden wedi cynyddu mynediad at gyfleusterau hamdden, ac mae ymyriadau mewn ysgolion ac ardaloedd difreintiedig wedi hyrwyddo gweithgarwch corfforol. Mae mentrau i wella trafnidiaeth gyhoeddus a mynediad i briffyrdd wedi helpu i sicrhau bod pobl anabl a hŷn yn gallu symud mewn modd diogel a chynhwysol, gan feithrin amgylchedd iachach a thecach i bawb.

**4.5.2 Cynnydd**

Bu cynnydd sylweddol tuag at gyflawni’r amcan hyrwyddo iechyd corfforol a meddyliol a lleihau anghydraddoldebau iechyd drwy chwaraeon, diwylliant, hamdden, ac amgylchedd iach*.* Gwnaeth y tîm Cydlynu Ardaloedd Lleol feithrin mwy na 1,000 o gysylltiadau newydd a chyflawni 937 o ganlyniadau drwy gefnogi unigolion a oedd mewn perygl o gael eu hynysu neu fod yn ddigartref, yn ogystal â'r rhai hynny a oedd yn wynebu heriau lles, gan ddarparu ymagwedd gyfannol ledled Abertawe*.* Mae'r Rhaglen Ymgysylltu o ran Heneiddio'n Dda wedi gwella ansawdd bywyd oedolion hŷn drwy gynnig sesiynau wythnosol amrywiol a hygyrch.

Aeth mentrau diwylliannol a threftadaeth – megis arddangosfeydd am ddim yn Amgueddfa Abertawe a digwyddiadau mewn llyfrgelloedd ar gyfer y gymuned – i'r afael â rhwystrau ariannol a chymdeithasol, gan hyrwyddo lles a chydlyniant cymunedol. Roedd rhaglenni hefyd wedi tynnu sylw at amrywiaeth, fel hyfforddiant LHDTC+ a phrosiectau gwrth-hiliaeth, yn ogystal â gwella mynediad grwpiau ymylol at wasanaethau.

Anogodd Ymgyrch Gaeaf Llawn Lles Abertawe breswylwyr a thwristiaid i gymryd rhan mewn gweithgareddau lles, dan do ac yn yr awyr agored, gan hyrwyddo iechyd meddyliol a chorfforol.Gwnaeth yr ymgyrch “Yn Fyw o Fae Abertawe” hybu twristiaeth ddiwylliannol, gan greu manteision economaidd a chymdeithasol drwy farchnata proffil uchel, wrth i strategaethau celf gyhoeddus a mentrau mannau gwyrdd hyrwyddo datblygiad cymunedol cynaliadwy.

Darparodd y rhaglen “Art Break” weithdai am ddim ledled Abertawe, gan gynnig adnoddau creadigol i gymunedau nad oeddent yn gallu cyrraedd canol y ddinas.Roedd prosiectau fel “Threads” ac Arddangosfa Dylan Thomas yn cefnogi grwpiau agored i niwed, gan gynnwys y rhai hynny sy'n byw gyda dementia ac unigolion o gymunedau lleiafrifoedd ethnig, gan feithrin cysylltiad a lles drwy gelf. Ymgysylltodd Olympic Fusion â grwpiau dawns a chwaraeon lleol mewn gweithdai yn ystod y cyfnod cyn digwyddiad perfformio mawr.

Gwnaeth mentrau isadeiledd gwyrdd hyrwyddo plannu coed a chynnwys y cyhoedd mewn gwelliannau amgylcheddol.Ailstrwythurodd y tîm Chwaraeon ac Iechyd ei ymagwedd at gyfranogiad pobl ifanc, gan ei hymgorffori mewn datblygiad chwaraeon cymunedol ehangach. Cyflwynodd rhaglen Fusion gyfleoedd creadigol achrededig i bobl ifanc ag anghenion ychwanegol. Ehangodd Amgueddfa Abertawe ei gwaith ar hanes a chynhwysiant lleol drwy arddangosfeydd, rhaglenni hyfforddi a mentrau cymunedol cydweithredol*.*

**4.5.3 Astudiaeth Achos: Gwella Rhaglen Ymgysylltu Abertawe o ran Heneiddio'n Dda**

Ehangodd y Fforwm Heneiddio'n Dda yn Abertawe i fod yn rhaglen ymgysylltu gynhwysfawr, gyda'r nod o fynd i'r afael â blaenoriaethau oedolion hŷn (50+) a meithrin cysylltiadau cymunedol a hygyrchedd gwasanaethau cymorth.

Drwy ymagwedd ehangach at ymgysylltu, mae'r rhaglen bellach yn hyrwyddo mewnbwn cymunedol ar faterion lleol a chenedlaethol, yn annog cysylltiad â gwasanaethau, ac yn gweithio i helpu pobl sy'n teimlo'n unig neu'n ynysig. Mae hyn yn cael ei gefnogi gan swyddog pwrpasol a grŵp llywio amrywiol sy’n cynnwys mwy na 70 o sefydliadau o'r sectorau cyhoeddus, preifat a chymunedol, y maent oll yn unedig o blaid nod Abertawe o sicrhau statws “Dinas Oed-gyfeillgar”.

Mae'r rhaglen yn cynnal amserlen wythnosol llawn gweithgareddau, gan gynnwys cymorth technolegol, digwyddiadau cymdeithasol, sesiynau ymarfer corff a gwibdeithiau, gan ddenu 500-600 o gyfranogwyr bob wythnos. Mae'r rhaglen mynediad agored yn cyrraedd unigolion o wahanol gefndiroedd, gan gynnwys pobl anabl, cymunedau Du ac ethnig leiafrifol, ac aelodau LHDTC+, gan gyfrannu at wella lles corfforol a meddyliol. Yn ogystal, mae'r Cwtsh Cydweithio yn Amgueddfa Genedlaethol y Glannau yn ganolfan galw heibio sy’n darparu cefnogaeth, gan gysylltu oedolion hŷn â gwasanaethau, gweithgareddau cymdeithasol ac adnoddau, a chynnig lle dibynadwy ar gyfer cyngor ac ymgysylltu o ddydd Llun i ddydd Gwener.

**4.6 Amcan 6:** **Cyfranogiad: Gwella sut rydym yn ymgysylltu â phobl a chymunedau a'u cynnwys mewn materion sy'n bwysig iddynt a'r penderfyniadau rydym yn eu gwneud**

Mae camau gweithredu'r Cyngor yn canolbwyntio ar atgyfnerthu ymgysylltiad â chymunedau i sicrhau bod gan bobl lais ystyrlon mewn penderfyniadau sy'n effeithio arnynt*.* Rydym wedi rhoi ymagwedd at Gonfensiwn y Cenhedloedd Unedig ar Hawliau'r Plentyn ar waith ar draws y Cyngor, gan ymgorffori hawliau plant mewn polisïau sy'n ymgysylltu â phobl ifanc.

Mae partneriaethau â grwpiau cymunedol yn cael eu cryfhau i annog perchnogaeth leol a chynaliadwy o asedau. Gwnaethom sefydlu Comisiwn Gwirionedd Tlodi i alluogi unigolion â phrofiad bywyd o dlodi i weithio gyda'r rhai hynny sy’n gwneud penderfyniadau i ddod o hyd i atebion ymarferol*.*

Mae ymgysylltiad â'r cyhoedd wedi gwella o ganlyniad i gyfarfodydd hygyrch, darllediadau ar y we ac e-ddeisebau, gan wneud democratiaeth leol yn fwy cynhwysol. Mae staff rheng flaen yn derbyn hyfforddiant iaith, gan ehangu hygyrchedd diwylliannol, ac mae cyllidebau cymunedol yn rhoi mewnbwn uniongyrchol i ddinasyddion ar flaenoriaethau lleol*.*

Mae Strategaeth Ymgynghori ddiwygiedig yn gwahodd y cyhoedd i lunio polisïau a gwasanaethau, ac mae datblygu strategaeth a phecyn cymorth cydgynhyrchu corfforaethol yn grymuso staff i gydweithio'n effeithiol â chymunedau*.* Mae gan fforymau cydraddoldeb, cynghorwyr hyrwyddo a chynrychiolwyr cydraddoldeb rolau mwy eglur er mwyn eirioli a chydlynu'n well. Mae hybiau cymunedol yn gynhwysol ac mae ganddynt staff sydd wedi'u hyfforddi ar gydraddoldeb, ac mae gwella hygyrchedd y wefan ac adnoddau Saesneg clir wedi gwella defnyddioldeb. Drwy ymgorffori egwyddorion hawliau dynol, mae'r Cyngor yn creu sylfaen ar gyfer ymgysylltu’n eang â chymunedau a’u cynrychioli.

**4.6.2 Cynnydd**

Ers mabwysiadu'r Cynllun Hawliau Plant yn 2014, mae Cyngor Abertawe wedi cysoni ei ymagwedd ag egwyddorion “Y Ffordd Gywir” Comisiynydd Plant Cymru, gan sicrhau cysondeb â safonau cenedlaethol o ran cyfranogiad, grymuso, gwreiddio, atebolrwydd a pheidio â chamwahaniaethu. Mae'r cysondeb hwn wedi gwneud adnoddau ac offer yn fwy hygyrch, ac mae adroddiadau blynyddol yn dangos ymrwymiad y Cyngor cyfan i hawliau plant, gan gysylltu hynny ag amcanion ehangach statws Dinas Hawliau Dynol. Cydnabyddir bod y Cynllun Hawliau Plant a Phobl Ifanc, “Cynllun ar Dudalen”, yn enghraifft o hygyrchedd, ac mae’n cael ei arddangos mewn ysgolion i atgoffa staff a myfyrwyr o ymrwymiad y Cyngor i CCUHP. Mae digwyddiadau blynyddol fel Diwrnod Byd-eang y Plant yn atgyfnerthu cysylltiad arweinwyr â phobl ifanc i adolygu cynnydd.

Mae Comisiwn Gwirionedd Tlodi Abertawe, a gydnabyddir gan Ganolfan Polisi Cyhoeddus Cymru, wedi datblygu polisi ynghylch tlodi, ac mae canfyddiadau newydd yn cael eu hymgorffori yn Strategaeth Trechu Tlodi'r Cyngor.Wrth wella hygyrchedd cyhoeddus, mae'r Cyngor yn parhau i foderneiddio ei wefan a mireinio adnoddau ar-lein mewn fformatau hawdd eu deall, gan gydymffurfio â safonau canllawiau hygyrchedd cynnwys y we. Mae adnoddau Cymraeg, cyfieithiadau o bolisïau, a'r hyfforddiant a gynigir i staff wedi ehangu mynediad at yr iaith*.*

Mae strategaeth ymgynghori ac ymgysylltu sydd newydd ei chymeradwyo a strategaeth cydgynhyrchu yn grymuso preswylwyr i ddylanwadu’n uniongyrchol ar wasanaethau a pholisïau. Mae Tîm Partneriaethau a Chyfranogaeth y Cyngor yn cydlynu gwahanol grwpiau sy'n ymgysylltu â'r gymuned, gan gefnogi cynhwysiant a chyfranogiad. Yn ogystal, datganodd Abertawe statws Dinas Hawliau Dynol yn 2022, gan integreiddio'r dynodiad hwn â'r Cynllun Cydraddoldeb Strategol i atgyfnerthu hawliau dynol yng ngweithrediadau’r Cyngor. Mae'r ymdrechion hyn yn tanlinellu ymroddiad Abertawe i ymgysylltu a gwneud penderfyniadau mewn modd cynhwysol sy'n seiliedig ar hawliau ar draws pob maes gwasanaeth.

**4.6.3 Astudiaeth Achos: Abertawe – Dinas Hawliau Dynol gyntaf Cymru**

Mae’n destun balchder mai Abertawe yw Dinas Hawliau Dynol gyntaf Cymru, lle mae pawb yn cael eu trin yn gyfartal, lle mae pawb yn deall eu hawliau a'u cyfrifoldebau, a lle mae pawb yn parchu hawliau ei gilydd. Er mwyn gwireddu'r weledigaeth hon, rydym wedi lansio sawl menter i ymgorffori hawliau dynol yn ein polisïau a hyrwyddo'r gwerthoedd hyn ledled ein cymuned.

Rydym wedi bod yn gweithio'n agos gyda sefydliadau allweddol fel Heddlu De Cymru, Bwrdd Iechyd Prifysgol Bae Abertawe, Gwasanaeth Tân ac Achub Canolbarth a Gorllewin Cymru, Prifysgol Abertawe, Prifysgol Cymru Y Drindod Dewi Sant, Cyngor Gwasanaeth Gwirfoddol Abertawe, Cyfoeth Naturiol Cymru, a Gwasanaeth Carchardai a Phrawf EF. Mae’r holl sefydliadau hyn wedi datblygu eu cynllun gweithredu eu hunain i roi hawliau dynol wrth wraidd eu gwaith.

Er mwyn cynyddu ymwybyddiaeth o hawliau dynol, rydym wedi dosbarthu canllawiau i'r cyhoedd a sefydliadau amrywiol. Mewn cydweithrediad â’r BIHR (Sefydliad Hawliau Dynol Prydain), rydym wedi darparu hyfforddiant wedi'i deilwra ar ddulliau sy'n seiliedig ar hawliau dynol i gynghorwyr, uwch-reolwyr a llunwyr polisi yn y cyngor a'n sefydliadau partner. Rydym hefyd wedi lansio cylchlythyr i roi gwybod i randdeiliaid a'r cyhoedd am ein gwaith parhaus fel Dinas Hawliau Dynol.

Er mwyn atgyfnerthu ein hymrwymiad i hawliau dynol ymhellach a sicrhau ein bod yn bodloni ein rhwymedigaethau cyfreithiol o dan y Ddeddf Cydraddoldeb a Dyletswydd Cydraddoldeb y Sector Cyhoeddus, rydym wedi creu ein Cynllun Hawliau Dynol a Chydraddoldeb Strategol cyntaf ar gyfer 2024-28. Bydd y cynllun hwn a'r cynllun gweithredu cysylltiedig yn llywio ein hymdrechion i hyrwyddo cydraddoldeb a diogelu hawliau dynol yn Abertawe am flynyddoedd i ddod.

**5. Crynodeb o gynnydd Cyngor Abertawe ym mlwyddyn olaf strategaeth pedair blynedd**

Dros flwyddyn olaf ei strategaeth pedair blynedd, cymerodd Cyngor Abertawe gamau sylweddol wrth hyrwyddo tegwch, urddas a pharch ar draws ei gymunedau. Roedd diogelu'r preswylwyr mwyaf agored i niwed yn flaenoriaeth o hyd, drwy fentrau fel Partneriaeth Abertawe Mwy Diogel a'r Strategaeth Trais yn erbyn Menywod a Cham-drin Domestig, a oedd yn hanfodol wrth gefnogi grwpiau mewn perygl a hyrwyddo cydlyniant diwylliannol. Roedd yr ymdrechion hefyd yn canolbwyntio ar fynd i'r afael â throseddau casineb a meithrin cynhwysiant drwy gyfres o raglenni diwylliannol a ariannwyd.

Datblygwyd yr amcan addysg drwy brosiectau cydweithredol Grŵp Trawsnewid Integreiddio'r Blynyddoedd Cynnar, a oedd yn cefnogi datblygiad yn ystod y blynyddoedd cynnar drwy hyfforddi ymarferwyr ac ymgysylltu â theuluoedd. Ehangodd y rhaglen Dechrau'n Deg ei chyrhaeddiad, gan gefnogi plant mewn ardaloedd difreintiedig, a gwnaed ymdrechion i gau bylchau cyrhaeddiad mewn ysgolion.

Buom yn gweithio tuag at wella safonau byw wrth i'r Cyngor weithredu ei Strategaeth Trechu Tlodi. Gwnaethom adeiladu 286 o gartrefi fforddiadwy newydd ac rydym yn parhau i wneud gwelliannau sy'n hybu effeithlonrwydd ynni. Cynyddodd hybiau cymunedol fynediad at adnoddau digidol, cymorth rheoli dyledion, a budd-daliadau lles, gan wella cadernid ariannol preswylwyr a'u mynediad at wasanaethau.

Wrth feithrin gweithlu cynhwysol, gwnaeth y Cyngor adolygu ei bolisïau recriwtio, cynyddu ymwybyddiaeth o amrywiaeth ac ehangu ei arferion casglu data. Cyflawnwyd amcanion iechyd drwy raglenni fel y Rhaglen Ymgysylltu o ran Heneiddio'n Dda a'r tîm Cydlynu Ardaloedd Lleol, a oedd yn cynnig digwyddiadau diwylliannol a hybu lles wythnosol.

Roedd cyfranogiad y cyhoedd yn ffocws allweddol o hyd, a gwnaed ymdrechion i wella hygyrchedd drwy adnoddau hawdd eu deall a deunyddiau Cymraeg.Mae mabwysiadu strategaeth ymgynghori ac ymgysylltu newydd wedi atgyfnerthu ein hymrwymiad i annog y cyhoedd i gymryd rhan.

Hon oedd blwyddyn olaf Cynllun Cydraddoldeb Strategol Cyngor Abertawe ar gyfer 2020-2024. Mae gennym bellach Gynllun Hawliau Dynol a Chydraddoldeb Strategol newydd, a chynllun gweithredu cysylltiedig, a fabwysiadwyd gan y Cyngor ym mis Ebrill 2024, ar gyfer 2024-2028.